AIT พุ่งแรง 9% โบรกเคาะเป้า 8.30 บ. เพิ่มรายได้ปี 65 ทะลุ 7 พันลบ. ชูปันผลสูง
AIT พุ่งแรง 9% ราคาแตะ 7.35 บ. โบรก แนะนำ “ซื้อ” เคาะเป้า 8.30 บ. ปรับเพิ่มประมาณการรายได้ปี 65 แตะ 7.4 พันลบ. จากเดิม 6.8 พันลบ. หลัง Backlog เพิ่มขึ้นต่อเนื่อง ชูปันผลสูง
AIT พุ่งแรง 9% ราคาแตะ 7.35 บ. โบรก แนะนำ “ซื้อ” เคาะเป้า 8.30 บ. ปรับเพิ่มประมาณการรายได้ปี 65 แตะ 7.4 พันลบ. ชูปันผลสูง
21 มี.ค. 2565

ผู้สื่อข่าวรายงานว่า ราคาหุ้น บริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) หรือ AIT ล่าสุด ณ เวลา 12:08 น. อยู่ที่ 7.35 บาท บวก 0.60 บาท หรือ 8.89% สูงสุดที่ 7.40 บาท ต่ำสุดที่ 6.75 บาท ด้วยมูลค่าการซื้อขาย 337.22 ล้านบาท

โดย บล.เอเซีย พลัส ระบุในบทวิเคราะห์ (23 ก.พ.2565) แม้ Backlog สิ้นปี 2564 ของ AIT จะเหลือราว 5.13 พันล้านบาท ต่ำสุดในรอบ 3 ปี แต่การเร่งเซ็นงานของ AIT ตั้งแต่ต้นปี 2565 ประเมินมาจากการเลื่อนประมูลหลายโครงการ โดยเฉพาะในช่วง COVID ระบาด หนุน Backlog ปัจจุบันปรับตัวเพิ่มขึ้นรวดเร็วมาอยู่ที่ 6.8 พันล้านบาท โดยไม่รวมถึงงานที่ได้แล้ว รอ PO/เซ็นสัญญาอีกราว 700-800 ล้านบาท รวมทั้งสิ้น 7.5-7.6 พันล้านบาท ซึ่งฝ่ายวิจัยคาดราว 4.5-5.0 พันล้านบาท จะทยอยส่งมอบปี 2565 ส่งผลให้บริษัทปรับเพิ่มเป้าหมายรายได้ปี 2565 เป็น 7.4 จากเดิม 6.8 พันล้านบาท
ทั้งนี้แม้ Backlog ที่มีจะรองรับเป้าหมายรายได้ปี 2565 แล้วกว่า 60%-65% แต่ส่วนที่เหลือราว 2.5-3 พันล้านบาท ที่ยังต้องพึ่งพางานใหม่ๆ ระหว่างปี ประกอบกับ ความเสี่ยงที่อาจเกิดการเปลี่ยนแปลงการเมืองช่วงกลางปี 2565 ซึ่งอาจจะกระทบการเปิดประมูลงานภาครัฐฯ ลูกค้าหลัก AIT ได้ในช่วงครึ่งหลังปี 2565 ฝ่ายวิจัยจึงคงสมมติฐานรายได้เดิมในปี 2565 ที่ราว 7.0 พันล้านบาทไว้ก่อน
อย่างไรก็ตาม ฝ่ายวิจัยมีการปรับเพิ่มสมมติฐานอัตรากำไรขั้นต้นปี 2565-2566 ขึ้นจากเดิมเป็น 17.5% จากเดิมที่ใช้ 16.3% และ 16.5% (ทั้งนี้ ยังต่ำกว่าเป้าหมายบริษัทที่กำหนดเป้าหมายอัตรากำไรขั้นต้นระดับ 20%) เพื่อสะท้อนมาร์จิ้นที่สูงกว่าคาดในงวดไตรมาส 4/2564 หลังปรับได้กำไรปี 2565 อยู่ที่ 573 ล้านบาท เติบโตได้ราว 8.7% แต่หากนับกำไรปกติจะลดลง 3.9% ทั้งนี้ กำไรดังกล่าวยังไม่รวมถึงกำไรพิเศษจากการขายเงินลงทุนในบริษัทร่วม เจเนซิส ดาต้า เซนเตอร์ (เดิมถือหุ้นโดย AIT 33% ITEL 33% และ WHA 33%) ที่ AIT จำหน่ายไปแล้ว ซึ่งจะบันทึกในงวดไตรมาส 1/2565
ทั้งนี้ภายใต้คาดการณ์การเติบโตกำไรปี 2565-2566 ที่ลดลงจากระดับที่เติบโตก้าวกระโดดในปี 2564 ในการกำหนดมูลค่าพื้นฐาน ฝ่ายวิจัยจึงปรับลด PER ที่ใช้ให้อนุรักษ์นิยม เพื่อสะท้อนภาพดังกล่าว โดยลดลงเหลือ 15 เท่า ซึ่งเป็นค่าเฉลี่ย PER Band ปกติของ AIT จากเดิม 20 เท่า บนคาดการณ์กำไรปี 2565 ใหม่ จะได้มูลค่าพื้นฐานปี 2565 อยู่ที่ 8.30 บาท ยังให้ Upside จากราคาปัจจุบันราว 19.4% ประกอบกับ หุ้นที่ผ่านการปรับฐานไปมากถึง 24% หลังฝ่ายวิจัยปรับลดคำแนะนำ บวกกับ ผลตอบแทนเงินปันผลแต่ละปีที่จูงใจเกินปีละ 6% จึงปรับเพิ่มคำแนะนำเป็น “ซื้อ”
สำหรับมูลค่าพื้นฐานข้างต้น ฝ่ายวิจัยยังไม่รวมผลของการแปลงสภาพ AIT-W2 ที่ AIT ออกไว้ทั้งสิ้น จำนวน 515.5 ล้านหน่วย อัตราแปลงสภาพ 1:1 (อิงพาร์ใหม่) ราคาแปลงสภาพ 2 บาท ต่ำกว่าราคาปัจจุบันอย่างมีนัยฯ อาจจะสะท้อนถึงการเตรียมพร้อมฐานทุน เพื่อเข้ารับงานขนาดใหญ่ โดยจะปรับรวม เมื่อเห็นแผนนำเงินไปใช้ ตามวัตถุประสงค์ของบริษัท อย่างไรก็ตาม หากใช้หลักอนุรักษ์นิยมรวม AIT-W2 โดยกำหนดมูลค่าเพิ่มที่ได้อยู่ที่เงินสดจากการแปลงสภาพ มูลค่าพื้นฐานจะอยู่ราว 6.20 บาท